**REGLAMENT CONVOCATÒRIA PER A LA REGULACIÓ DELS PRESSUPOSTOS PARTICIPATIUS 2025-2026 A ARENYS DE MAR**

**CAPÍTOL PRIMER*. ASPECTES GENERALS***

**ARTICLE 1. *OBJECTE***

Aquesta convocatòria està sotmesa a les Bases generals per a la regulació del procés de Pressupostos Participatius a Arenys de Mar, aprovades pel Ple de l’Ajuntament en data 24 d’abril de 2025, i té com a objectiu regular el Procés de Pressupostos Participatius 2025-2026, eina amb la qual la ciutadania decidirà a què es destinarà una part del Pressupost del 2026.

**ARTICLE 2. *DOTACIÓ FINANCERA***

L’import que es destinarà a pressupostos participatius serà de 300.000 euros, que quedaran recollits en l’annex d’inversions del pressupost municipal de l’exercici 2026.

**ARTICLE 3. *ÒRGANS DEL PROCÉS PARTICIPATIU***

**3.1. La Comissió de Pressupostos Participatius**

3.1.1. La Comissió de Pressupostos Participatius serà l’òrgan responsable del procés de Pressupostos Participatius 2025 - 2026

3.1.2. La Comissió estarà formada per:

a) Presidència: el o la regidora que assumeixi les funcions delegades de Participació Ciutadana d’aquest Ajuntament, amb veu i amb el vot de qualitat.

b) Un/a representant de cada grup municipal, o dels regidors o regidores no adscrites, amb veu però sense vot:

* Junts per Arenys
* ERC
* PSC
* CUP
* Arenys en Comú
* PP

c) Un nombre de ciutadans i ciutadanes igual que el nombre de representants dels grups municipals, amb veu i vot. Si no hi ha paritat entre homes i dones, amb un interval màxim de 60-40% es podrà compensar amb la ciutadania, les diferències entre el nombre d’homes i el de dones que hi pugui haver entre els representats polítics, si hi ha suficients sol·licituds de participació que ho permetin fer.

d) Personal tècnic municipal, amb veu i sense vot:

e) El /la tècnic/a de participació ciutadana de l’Ajuntament, amb veu i sense vot, qui assumirà les funcions de secretari/ària.

3.1.3. Per a la designació dels membres de la ciutadania, el procediment serà el següent:

1. Es designaran tants membres de la ciutadania com representants de grups polítics municipals hi hagi.
2. Es farà una campanya de difusió per a qui vulgui ser membre de la Comissió i s’obrirà un període de 15 dies per a que la ciutadania pugui inscriure’s en el Registre de Participació Ciutadana.
3. Podran inscriure’s totes aquelles persones empadronades i residents a Arenys de Mar majors de 16 anys, amb la limitació d’un membre per unitat familiar, fins a segon grau.
4. Les persones membres de la comissió ho seran a títol individual i ho faran de manera lliure i voluntària.
5. En cas que no s’arribi al nombre de persones previst, es farà un sorteig públic entre el total de persones majors de 16 anys empadronades a Arenys de Mar, fins a completar el nombre de places previst.
6. En cas que el nombre de persones inscrites superi el nombre previst, es farà un sorteig.
7. Les persones designades tindran assignat el càrrec per a un únic procés participatiu.

3.1.4. La Comissió podrà convidar puntualment, a proposta d’un mínim de 2/3 parts dels seus membres, a persones externes que puguin aportar coneixements tècnics quan ho consideri convenient, amb veu i sense vot.

3.1.5. La comissió podrà convidar de manera particular a aquelles persones que han presentat una proposta per a què, si ho desitgen, facin aclariments del seu projecte davant la Comissió.

3.1.6. Les funcions de la Comissió són:

a) Elaborar i elevar a l’òrgan competent la proposta de convocatòria anual dels pressupostos participatius.

b) Vetllar per la participació efectiva de la ciutadania en tot el procés.

c) Vetllar pel bon funcionament de tot el procés, pel compliment de les bases i del que estableix la present convocatòria, proposant canvis si es considera necessari.

d) Convocar les persones o col·lectius responsables de la presentació d'un projecte per sol·licitar informació addicional, en cas que sigui necessari aclarir aspectes del projecte

e) Fer el seguiment de l’execució dels projectes fins a la seva finalització.

f) Avaluar el procés participatiu i elaborar l’informe corresponent.

3.1.7. La Comissió debatrà sobre les propostes que se sotmeten a la seva deliberació i podrà agrupar aquells projectes que siguin semblants en una única proposta, previ consentiment de les persones interessades.

**ARTICLE 4. LES PROPOSTES**

**4.1. Tipus de propostes**

4.1.1. Les propostes hauran de ser inversions, és a dir béns inventariables permanents en el temps, corresponents a l’àmbit de competència municipal.

4.1.2. Qualsevol proposta que no compleixi amb aquest requisit serà automàticament desestimada.

**4.2. Criteris que han de complir les propostes**

4.2.1. Totes les propostes hauran de complir les següents condicions:

a) Tractar sobre qualsevol àmbit de competència municipal

b) Ser d’interès general, és a dir, que doni resposta a una necessitat d’interès col·lectiu o comunitari. Les propostes no poden respondre a interessos personals o particulars.

c) Donar resposta a una necessitat concreta, que potenciï i afavoreixi els valors que l’Ajuntament d’Arenys de Mar promou:

i. L’atenció a les persones en les diverses etapes de la seva vida

ii. La sostenibilitat

iii. El respecte a les persones, el patrimoni i l’entorn

iv. La inclusió social i la qualitat de vida de totes les persones

v. La igualtat i equilibri entre les persones i el territori

vi. La proximitat i el suport a les iniciatives locals i ciutadanes

vii. El civisme i la convivència ciutadana

d) No contradir els diferents plans municipals aprovats.

e) Ser tècnicament viables.

f) Estar dins dels límits econòmics fixats.

g) Ser respectuoses amb el marc jurídic i legal existent.

h) No generar costos extres per a pressupostos successius, que no siguin els habituals de manteniment d’espai públic i equipaments.

4.2.2. Qualsevol proposta que no compleixi algun d’aquests criteris serà automàticament desestimada.

4.2.3. Les propostes podran presentar-se avalades per ciutadans i ciutadanes. L’Ajuntament facilitarà un model de document per recollir els avals.

**4.3. Selecció de propostes**

La Comissió seleccionarà totes les propostes que compleixin els criteris descrits en el punt 4.2

**ARTICLE 5. LA PARTICIPACIÓ DE LA CIUTADANIA**

**5.1. Qui pot participar**

5.1.1. Qualsevol ciutadà o ciutadana, a títol individual, pot participar a les següents etapes del procés:

a) Presentar propostes, de forma presencial o telemàtica, durant el període previst amb aquesta finalitat.

b) Participar en el procés de selecció de propostes, aquelles persones que siguin membres de la Comissió de Pressupostos Participatius.

c) Votar les propostes finalistes, de forma presencial o telemàtica, durant el període que s’estableixi, qualsevol persona major de 16 anys empadronada a Arenys de Mar.

5.1.2. Seran vàlides les propostes presentades a títol individual.

**5.2. Qui no pot participar**

5.2.1. No podran participar en la presentació de propostes:

a) els partits polítics o coalicions electorals

b) els membres de la Comissió amb dret a vot

c) les entitats inscrites al Registre municipal d’entitats d’Arenys de Mar

d) els centres educatius del municipi

e) els grups d’interès d’Arenys de Mar que estiguin legalment registrats

f) qualsevol altre òrgan de participació d’Arenys de Mar legalment reconegut.

**5.3. Foment de la participació**

L’Ajuntament, amb el suport dels membres de la Comissió de pressupostos participatius, organitzarà espais per promoure el debat i presentació de propostes als espais municipals i a Ràdio Arenys.

**CAPÍTOL SEGON. METODOLOGIA**

**ARTICLE 6. FASES DEL PROCÉS**

**6.1. Fase 1. Campanya informativa dels Pressupostos Participatius**

6.1.1. La campanya informativa dels Pressupostos Participatius inclou diverses accions:

a) Les accions de difusió que el departament de Comunicació de l’Ajuntament estimi oportunes. S’utilitzaran els canals de difusió habituals al llarg de tot el procés.

b) espai específic en el programa El Dominical de Radio Arenys

c) espai específic a la revista L’Agenda

d) I qualsevol altra acció de difusió que es consideri convenient.

**6.2. Fase 2. Presentació de les propostes**

El període durant el qual es podran presentar propostes serà des de l’endemà de la publicació de la convocatòria a l’E-tauler de l’Ajuntament fins al cap de 30 dies naturals.

6.2.2. L’Ajuntament impulsarà accions per donar a conèixer el contingut de la convocatòria i donar suport a totes aquelles persones que necessitin ajut per a la redacció de la proposta o els calgui aclarir algun aspecte.

6.2.3. Les propostes es podran presentar de tres maneres:

a) Telemàticament a través de la plataforma que habilitada. Per fer-ho s’hauran de donar d'alta (nom i correu electrònic) i posteriorment accedint a: [Fes la teva proposta](https://participa311-arenysparticipacio.diba.cat/processes/pressupostosarenysdemar2025/f/7459/proposals)

1. Correu electrònic enviant el formulari de presentació de propostes a: [participacio@arenysdemar.cat](mailto:participacio@arenysdemar.cat). I nosaltres el hi entrem el formulari a la plataforma.
2. Presencialment a la regidoria de participació ciutadana al CC Calisay (Riera Pare Fita, 31) de dilluns a divendres de 10h a 13h.

6.2.4. Cada persona podrà presentar el nombre de propostes que estimi convenient. El cost de cada proposta presentada no podrà superar els 300.000 €.

En tot cas és preferible que es presentin també propostes que no superin els 100.000 € ja què això permetrà escollir més projectes i fer el procés més participatiu.

6.2.5. Les propostes es presentaran a través d’un formulari, on s’hauran d’omplir les dades següents:

a) Nom de la persona

b) Adreça de correu electrònic

d) Telèfon

e) Títol de la proposta (màxim 15 paraules), que defineixi de manera clara el

contingut de la proposta

f) Definició de la proposta (màxim 100 paraules), que resumeixi el contingut de la

proposta

g) Documentació gràfica de la proposta, si és possible (màxim 2 imatges)

g) Objectiu/s de la proposta

6.2.8. També es podrà adjuntar la documentació que es consideri oportuna, que passarà a formar part de l’expedient. Aquesta documentació tindrà, com a màxim, una extensió de 10 DIN-A4 a una cara.

6.2.9. El títol i la definició serviran per a facilitar el debat a l’hora de seleccionar les propostes i per a la difusió i l’exposició dels projectes seleccionats.

6.2.10. A cada proposta presentada se li assignarà un codi que l’identificarà a partir d’aquell moment i al llarg de la resta del procés.

**6.3. Fase 3. Validació de les propostes seleccionades per part de la Comissió**

6.3.1. La Comissió debatrà sobre les propostes i seleccionarà, les propostes que hauran d’anar a votació popular de conformitat amb els requisits descrits a l’article 4.2 d’aquesta convocatòria.

6.3.2. La Comissió lliurarà la llista de propostes seleccionades als equips tècnics corresponents de cada servei de l’Ajuntament per a la seva validació tècnica i administrativa i la seva valoració econòmica i les retornarà a la Comissió. En cas necessari la Comissió podrà sol·licitar als tècnics l’aclariment sobre les seves valoracions.

6.3.4. El termini que té la Comissió per validar les propostes finalitzarà el 5 de setembre de 2025. També haurà d’elaborar un informe raonat que reculli les decisions preses.

**6.4. Fase 4. Validació tècnica de les propostes seleccionades**

6.4.1. Els equips tècnics competents de cada servei de de l’Ajuntament analitzaran les propostes inicialment seleccionades, determinaran si compleixen tots els requisits tècnics, econòmics i jurídics i emetran un informe raonat.

6.4.2. El termini que té l’equip tècnic per validar les propostes finalitzarà el 31 d’agost de 2025.

**6.5. Fase 5. Votació de les propostes**

6.5.1. S’estableixen dos períodes de votació segons el canal que s’utilitzi:

a) vot telemàtic mitjançant APP o web/plataforma: del 4 al 17 d’octubre.

b) vot presencial a través d’urna: 18 i 19 d’octubre.

6.5.2. Es farà difusió dels terminis amb antelació suficient a través dels canals habituals.

6.5.3. Cada persona podrà exercir el seu dret a vot una sola vegada.

6.5.4. El vot telemàtic es podrà emetre a través de l’APP Arenys de Mar si està habilitada i a través de la plataforma habilitada. El procés de votació es mantindrà actiu des de les 00.00 h del dia que s’iniciï el termini i fins a les 23.59h del dia 17 d’octubre.

Per votar caldrà descarregar l’APP, obrir-la i pitjar el botó “Pressupostos participatius 2025/2026”, o accedir a l’enllaç web que es posarà a disposició de la ciutadania. A continuació s’haurà d’introduir el DNI, seleccionar un màxim de 3 projectes sempre i quan el cost total dels projectes seleccionats no superi la quantitat de 300.000 i prémer el botó “Emetre vot”. També s’inclourà un formulari d’avaluació del procés que serà de resposta voluntària amb tres preguntes: valora el procés de presentació de propostes, valora el procés de votació i valora la difusió.

6.5.5. El vot presencial es podrà fer de la següent manera:

**Vot a l’urna**

Es podrà votar amb urna els dies 18 i 19 d’octubre. El lloc i horari de les votacions serà informat oportunament. En tot cas, el vot presencial quedarà supeditat a les circumstàncies del moment. Caldrà mostrar el DNI o qualsevol altre document identificatiu que porti fotografia.

En el punt de votació hi haurà butlletes disponibles en les quals caldrà marcar amb una creu un màxim de 3 projectes (de 1 a 3 projectes). Aquelles butlletes que continguin un nombre de projectes escollits diferent seran considerades vot nul.

Finalitzat el termini de votacions, el mateix 19 d’octubre, la Comissió es reunirà per fer el recompte de vots. S’assignarà el nombre de vots totals rebuts a cada projecte, quedant a partir d’aquell moment ordenats de més a menys vots. En cas que sigui necessari un desempat entre projectes es farà per sorteig.

6.5.6. Tan bon punt acabi el recompte es faran públics els resultats i se’n farà difusió a través de l’APP i dels mitjans de comunicació habituals.

**6.6. Fase 6. Execució de les propostes més votades**

6.6.1. Els equips tècnics competents de l’Ajuntament iniciaran els tràmits per a la contractació d’aquells projectes o serveis que hagin quedat en les primeres posicions de la llista. El procés de contractació dels projectes s’haurà de dur a terme durant el primer semestre de 2026.

6.6.2. Un cop contractats els projectes elegits, en cas de sobrant econòmic, la Comissió es reunirà per decidir la destinació d’aquests diners entre els projectes de la llista que no han resultat elegits.

6.6.3. En el procés de contractació es valoraran criteris relacionats amb la responsabilitat social de les empreses.

6.6.4. a Comissió vetllar perquè s’iniciïn les execucions dels projectes el més aviat possible.

6.6.5. S’identificarà de forma visible que els projectes son fruit dels Pressupostos Participatius.

6.6.6. La Comissió farà el seguiment, tant de les contractacions com de les execucions, per tal de vetllar pel seu bon funcionament i per a què es compleixin els terminis acordats. Amb aquesta finalitat es realitzaran reunions bimestrals de seguiment, si és necessari

**6.7. Fase 7. Avaluació del procés**

6.7.1. Es faran tres processos d’avaluació diferenciats:

a) L’avaluació de la ciutadania.

Al final del procés de votació, tant telemàtic com presencial, s’incorporarà una avaluació que la ciutadania podrà contestar de manera voluntària. Les dades recollides es resumiran en un informe que es lliurarà a la Comissió. En aquesta avaluació es contemplaran totes les fases del procés que s’han desenvolupat fins aquell moment, quedant fora les fases de seguiment i d’execució dels projectes.

b) L’avaluació tècnica.

Es reuniran els equips tècnics competents i realitzaran una avaluació conjunta que es reflectirà en un informe. Aquest informe es lliurarà a la Comissió, que en farà una anàlisi de cara a la incorporació de possibles millores

Es farà en dos moments:

i. A la finalització del procés de votació: es contemplaran totes les fases del procés que s’han desenvolupat fins aquell moment, quedant fora les fases de seguiment i d’execució dels projectes.

ii. A l’inici de l’elaboració de la convocatòria següent: s’analitzaran els processos de seguiment i d’execució.

c) L’avaluació de la comissió.

La Comissió rebrà les avaluacions ciutadana i tècnica, i farà la seva pròpia avaluació, que també coincidirà amb dos moments:

i. A la finalització del procés de votació: es contemplaran totes les fases del procés que s’han desenvolupat fins aquell moment, quedant fora les fases de seguiment i d’execució dels projectes.

ii. Abans de la convocatòria següent: s’analitzaran els processos de seguiment i d’execució.

|  |  |
| --- | --- |
| Campanya de presentació dels pressupostos | Del 16 de juny al 25 de juliol |
| Presentació de propostes | Del 21 de juny al 25 de juliol |
| Reunió de la comissió per arribar a un consens per escollir els projectes a participació | Entre el 21 i el 25 de juliol |
| Lliurament dels projectes seleccionats als equips tècnics | 26 de juliol |
| Valoració de les propostes per part dels tècnics | agost |
| Aprovació de la llista definitiva de projectes per part de la comissió | 5 de setembre |
| Campanya de difusió i votació dels projectes | Del 10 de setembre al 19 d’octubre |
| Tancament del cens de votants | 3 d’octubre |
| Votació telemàtica | Del 4 al 17 d’octubre |
| Votació presencial | 18 i 19 d’octubre |
| Comunicació dels resultats i inici del procés d’execució dels projectes | 20 d’octubre |
| Reunió de la comissió per valoració del procés | No més enllà de 2 mesos des de la finalització del procés |

**Calendari del procés 2025 - 2026**